CELEX: 32009D0564
Language: sk
Date: 2009-07-09 00:00:00
Title: 2009/564/ES: Rozhodnutie Komisie z  9. júla 2009 , ktorým sa ustanovujú ekologické kritériá na udeľovanie environmentálnej značky Spoločenstva kempingovým službám [oznámené pod číslom K(2009) 5618] (Text s významom pre EHP )

28.7.2009   
            
            
               SK
            
            
               Úradný vestník Európskej únie
            
            
               L 196/36
            
         
      ROZHODNUTIE KOMISIE
   
   z 9. júla 2009,
   ktorým sa ustanovujú ekologické kritériá na udeľovanie environmentálnej značky Spoločenstva kempingovým službám
   [oznámené pod číslom K(2009) 5618]
   (Text s významom pre EHP)
   (2009/564/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky (1), a najmä na jeho článok 6 ods. 1 druhý pododsek,
   po porade s Výborom Európskej únie pre environmentálne označovanie,
   keďže:
   
               (1)
            
            
               Podľa nariadenia (ES) č. 1980/2000 sa environmentálna značka Spoločenstva môže udeliť výrobku, ktorého vlastnosti umožňujú podstatne prispievať k zlepšeniu, pokiaľ ide o kľúčové aspekty životného prostredia.
            
         
               (2)
            
            
               V nariadení (ES) č. 1980/2000 sa ustanovuje, že na základe kritérií navrhnutých Výborom Európskej únie pre environmentálne označovanie treba vypracovať špecifické kritériá pre environmentálne značky podľa skupín výrobkov.
            
         
               (3)
            
            
               V tomto nariadení sa takisto ustanovuje, že preskúmanie kritérií pre environmentálne značky, ako aj požiadaviek na posudzovanie a overovanie týchto kritérií sa uskutoční s dostatočným predstihom pred skončením obdobia platnosti kritérií stanovených pre danú skupinu výrobkov.
            
         
               (4)
            
            
               Podľa nariadenia (ES) č. 1980/2000 sa vykonalo včasné preskúmanie ekologických kritérií, ako aj súvisiacich požiadaviek na posudzovanie a overovanie ustanovených rozhodnutím Komisie 2005/338/ES zo 14. apríla 2005, ktorým sa ustanovujú ekologické kritériá na udeľovanie environmentálnej značky Spoločenstva kempingovým službám (2). Tieto ekologické kritériá a súvisiace požiadavky na posudzovanie a overovanie sú platné do 31. októbra 2009.
            
         
               (5)
            
            
               S cieľom zohľadniť vývoj v oblasti vedy a vývoj na trhu je so zreteľom na uvedené preskúmanie vhodné upraviť vymedzenie skupiny výrobkov a zaviesť nové ekologické kritériá.
            
         
               (6)
            
            
               Ekologické kritériá, ako aj súvisiace požiadavky na posudzovanie a overovanie by mali platiť do štyri roky odo dňa prijatia tohto rozhodnutia.
            
         
               (7)
            
            
               V prípade kempingových služieb by sa ekologické kritériá mali rozdeliť na povinné a nepovinné kritériá.
            
         
               (8)
            
            
               Pokiaľ ide o poplatky za žiadosti a používanie environmentálnej značky mikropodnikmi, ako sa vymedzujú v odporúčaní Komisie 2003/361/ES zo 6. mája 2003 o vymedzení mikro-, malých a stredných podnikov (3), je vhodné k zníženiam, ktoré sa ustanovujú v nariadení (ES) č. 1980/2000 a článkoch 1 a 2 rozhodnutia Komisie 2000/728/ES z 10. novembra 2000 ustanovujúceho poplatky za prihlášku environmentálnej značky Spoločenstva a ročné poplatky za environmentálnu značku Spoločenstva (4), ustanoviť v súlade s článkom 5 rozhodnutia 2000/728/ES dodatočné zníženia s cieľom zohľadniť obmedzené zdroje mikropodnikov a ich osobitnú dôležitosť v tejto skupine výrobkov.
            
         
               (9)
            
            
               Rozhodnutie 2005/338/ES by sa preto malo nahradiť.
            
         
               (10)
            
            
               Poskytovateľom služieb, ktorých služby majú udelenú environmentálnu značku na kempingové služby na základe kritérií obsiahnutých v rozhodnutí 2005/338/ES, by sa malo poskytnúť prechodné obdobie, aby mali dostatok času na prispôsobenie svojich služieb tak, aby spĺňali revidované kritériá a požiadavky. Poskytovateľom služieb by sa taktiež malo povoliť predkladať žiadosti vypracované na základe kritérií uvedených v rozhodnutí 2005/338/ES alebo podľa kritérií uvedených v tomto rozhodnutí až do ukončenia účinnosti rozhodnutia 2005/338/ES.
            
         
               (11)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného na základe článku 17 nariadenia (ES) č. 1980/2000,
            
         PRIJALA TOTO ROZHODNUTIE:
   Článok 1
   1.   Do skupiny výrobkov „kempingové služby“ patrí ako hlavná spoplatnená služba poskytovanie kempingových miest vybavených pre mobilné jednotky na prenocovanie v rámci vymedzenej plochy.
   Do tejto skupiny výrobkov patria aj iné ubytovacie zariadenia vhodné na poskytovanie prístrešia pre nocľažníkov a spoločné priestory pre komunálne služby, ak sa poskytujú v rámci vymedzenej plochy.
   2.   Medzi „kempingové služby“, ktoré sa poskytujú na uvedenej vymedzenej ploche, môže patriť aj poskytovanie stravovacích služieb a aktivít voľného času pod vedením alebo vo vlastníctve kempingu.
   3.   Na účely tohto rozhodnutia stravovacie služby zahŕňajú raňajky, činnosti/zariadenia zamerané na fitnes a voľný čas zahŕňajú sauny, bazény a všetky ostatné takéto zariadenia, ktoré sa nachádzajú na pozemkoch ubytovacieho zariadenia, a zelené plochy ako parky a záhrady, ktoré sú sprístupnené hosťom a ktoré nie sú súčasťou štruktúry kempingu.
   4.   Na účely tohto rozhodnutia sa za mikropodniky považujú mikropodniky, ako sa vymedzujú v odporúčaní 2003/361/ES.
   Článok 2
   1.   Aby sa kempingovým službám mohla na základe nariadenia (ES) č. 1980/2000 udeliť environmentálna značka Spoločenstva (ďalej len „environmentálna značka“), kempingové služby musia spĺňať všetky tieto podmienky:
   
               a)
            
            
               patria do skupiny výrobkov „kempingové služby“;
            
         
               b)
            
            
               spĺňajú všetky kritériá ustanovené v oddiele A prílohy k tomuto rozhodnutiu;
            
         
               c)
            
            
               spĺňajú dostatočný počet kritérií uvedených v oddiele B prílohy k tomuto rozhodnutiu, aby získali požadovaný počet bodov, ako sa uvádza v odsekoch 2 a 3.
            
         2.   Na účely ustanovení odseku 1 písm. c) musia kempingové služby získať aspoň:
   
               a)
            
            
               dvadsať bodov za hlavnú službu;
            
         
               b)
            
            
               dvadsaťštyri bodov, ak sa navyše poskytujú ďalšie ubytovacie zariadenia vhodné na poskytovanie prístrešia pre nocľažníkov.
            
         3.   Ak sa uvádzané služby poskytujú pod tým istým vedením alebo v tom istom vlastníctve ako kempingové služby, príslušný počet bodov uvedený v odseku 2 sa zvyšuje o ďalšie body za tieto služby:
   
               a)
            
            
               tri body za stravovacie služby;
            
         
               b)
            
            
               tri body za zelené/vonkajšie plochy dostupné pre hostí, ktoré nie sú súčasťou štruktúry kempingu;
            
         
               c)
            
            
               tri body za činnosti zamerané na voľný čas/fitnes alebo päť bodov, ak sa činnosť zameraná na voľný čas/fitnes vykonáva vo wellness centre.
            
         Článok 3
   1.   Odchylne od článku 1 ods. 3 rozhodnutia 2000/728/ES sa poplatok za žiadosť zníži o 75 %, a to bez možnosti ďalšieho zníženia v prípade, že žiadateľom o udelenie environmentálnej značky je mikropodnik.
   2.   Odchylne od článku 2 ods. 5 prvej vety rozhodnutia 2000/728/ES je minimálny ročný poplatok mikropodniku za užívanie environmentálnej značky 100 EUR.
   3.   Ročný objem tržieb za všetky kempingové služby sa vypočíta tak, že sa dodávateľská cena vynásobí počtom prenocovaní a výsledný súčin sa zníži o 50 %. Za dodávateľskú cenu sa považuje priemerný poplatok, ktorý návštevník zaplatí za jedno prenocovanie vrátane všetkých služieb, ktoré sa osobitne nespoplatňujú.
   4.   Uplatňujú sa zníženia minimálneho ročného poplatku ustanovené v článku 2 ods. 6 až 10 rozhodnutia 2000/728/ES.
   Článok 4
   Ekologické kritériá pre skupinu výrobkov „kempingové služby“, ako aj súvisiace požiadavky na posudzovanie a overovanie platia štyri roky odo dňa prijatia tohto rozhodnutia.
   Článok 5
   Na administratívne účely sa skupine výrobkov „kempingové služby“ prideľuje číselný kód „026“.
   Článok 6
   Rozhodnutie 2005/338/ES sa zrušuje.
   Článok 7
   1.   Žiadosti o environmentálnu značku, ktoré patria do skupiny výrobkov „kempingové služby“, predložené pred dňom prijatia tohto rozhodnutia sa posudzujú v súlade s podmienkami stanovenými v rozhodnutí 2005/338/ES.
   2.   Žiadosti o environmentálnu značku, ktoré patria do skupiny výrobkov „kempingové služby“, predložené odo dňa prijatia tohto rozhodnutia, ale najneskôr 31. októbra 2009, sa môžu zakladať na kritériách stanovených v rozhodnutí 2005/338/ES alebo na kritériách stanovených v tomto rozhodnutí.
   Tieto žiadosti sa posudzujú v súlade s kritériami, na ktorých sa zakladajú.
   3.   Ak sa environmentálna značka udelí na základe žiadosti posúdenej podľa kritérií uvedených v rozhodnutí 2005/338/ES, táto environmentálna značka sa môže používať do 12 mesiacov odo dňa prijatia tohto rozhodnutia.
   Článok 8
   Toto rozhodnutie je určené členským štátom.
   
      V Bruseli 9. júla 2009
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. ES L 237, 21.9.2000, s. 1.
   
      (2)  Ú. v. EÚ L 108, 29.4.2005, s. 67.
   
      (3)  Ú. v. EÚ L 124, 20.5.2003, s. 36.
   
      (4)  Ú. v. ES L 293, 22.11.2000, s. 18.
   
      PRÍLOHA
      
         RÁMEC
      
      
         Účel týchto kritérií
      
      Tieto kritériá sú zamerané na stanovenie obmedzení hlavných environmentálnych vplyvov troch fáz životného cyklu kempingových služieb (nákup, poskytovanie služby, odpad). Ich účelom je najmä:
      
                  —
               
               
                  obmedziť spotrebu energie,
               
            
                  —
               
               
                  obmedziť spotrebu vody,
               
            
                  —
               
               
                  obmedziť tvorbu odpadu,
               
            
                  —
               
               
                  uprednostniť používanie obnoviteľných zdrojov a látok, ktoré sú menej nebezpečné pre životné prostredie,
               
            
                  —
               
               
                  podporovať ekologickú osvetu a výchovu.
               
            
         Špecifikácie
      
      Mobilné jednotky na prenocovanie uvedené v článku 1 tvoria napríklad stany, karavany, mobilné domy a maringotky. Ubytovacie zariadenia vhodné na poskytovanie prístrešia nocľažníkom tvoria napríklad bungalovy, prenajímateľné mobilné jednotky na prenocovanie a apartmány. Spoločné priestory pre komunálne služby tvorí napríklad vybavenie na pranie a varenie, supermarkety a informačné zariadenia.
      
         Požiadavky na posudzovanie a overovanie
      
      Osobitné požiadavky na posudzovanie a overovanie sa uvádzajú bezprostredne pod každým kritériom ustanoveným v oddieloch A a B.
      Ak je to vhodné, môžu sa použiť testovacie metódy a normy iné ako testovacie metódy a normy uvedené pre každé kritérium, ak ich rovnocennosť odsúhlasil príslušný orgán, ktorý posudzuje žiadosť.
      Ak sa od žiadateľa požaduje predloženie vyhlásení, dokumentácie, analýz, správ z testovania alebo iných dôkazov na preukázanie splnenia kritérií, predpokladá sa, že môžu podľa potreby pochádzať od žiadateľa, prípadne jeho dodávateľa(-ov) atď.
      Príslušné orgány vykonajú pred udelením licencie kontroly na mieste.
      V prípade potreby si príslušné orgány môžu vyžiadať podpornú dokumentáciu a môžu vykonať nezávislé overovania. Príslušné orgány monitorujú počas obdobia platnosti licencie dodržiavanie kritérií.
      Príslušným orgánom sa odporúča, aby pri posudzovaní žiadostí a monitorovaní dodržiavania kritérií zohľadnili implementáciu uznávaných systémov environmentálneho manažérstva, ako sú napríklad EMAS alebo ISO 14001.
      (Poznámka: implementácia takýchto systémov manažérstva sa nevyžaduje.)
      
         Všeobecné požiadavky
      
      Na to, aby žiadateľ mohol požiadať o udelenie environmentálnej značky, musí spĺňať požiadavky Spoločenstva, vnútroštátne alebo miestne požiadavky. Musí byť najmä zaručené, že:
      
                  1.
               
               
                  Fyzická stavba je vybudovaná legálne a spĺňa ustanovenia všetkých príslušných zákonov alebo predpisov týkajúce sa územia, na ktorom je vybudovaná, najmä ustanovenia, ktoré sa týkajú ochrany krajiny a biodiverzity.
               
            
                  2.
               
               
                  Fyzická stavba spĺňa ustanovenia Spoločenstva, vnútroštátnych a miestnych zákonov a predpisov týkajúce sa zachovania energie, vodných zdrojov, úpravy vody a likvidácie odpadových vôd, zberu a likvidácie odpadu, údržby a servisu zariadení, bezpečnosti a zdravia.
               
            
                  3.
               
               
                  Podnik je v prevádzke a je zaregistrovaný v súlade s vnútroštátnymi a/alebo miestnymi zákonmi a jeho zamestnanci sú legálne zamestnaní a poistení.
               
            ODDIEL A
      
         
            POVINNÉ KRITÉRIÁ UVEDENÉ V ČLÁNKU 2 ODS. 1
         
      
      
         ENERGIA
      
      1.   Elektrická energia z obnoviteľných zdrojov
      
      Najmenej 50 % elektrickej energie používanej na všetky účely pochádza z obnoviteľných zdrojov, ako sa vymedzujú v smernici Európskeho parlamentu a Rady 2001/77/ES (1).
      Toto kritérium sa neuplatňuje na kempingy, ktoré nemajú prístup na trh, na ktorom sa ponúka elektrická energia vyrobená z obnoviteľných zdrojov energie.
      Záväzné zmluvné obmedzenia (ako je udelenie pokút) v trvaní aspoň 2 rokov v prípade zmeny dodávateľa energie sa môžu považovať za „neumožnený prístup“ na trh, na ktorom sa ponúka elektrická energia vyrobená z obnoviteľných zdrojov energie.
      
         Posudzovanie a overovanie: Žiadateľ predloží vyhlásenie dodávateľa (alebo zmluvu s dodávateľom) elektrickej energie, pričom uvedie povahu obnoviteľného(-ých) zdroja(-ov) energie, percentuálny podiel dodávanej elektrickej energie, ktorá pochádza z obnoviteľného zdroja, prípadne dokumentáciu o používaných kotloch (generátoroch tepla) a maximálny percentuálny podiel energie, ktorá sa takto môže dodať. Podľa smernice 2001/77/ES znamenajú obnoviteľné zdroje energie obnoviteľné nefosílne zdroje energie (vietor, slnko, geotermálna energia, vlny, príliv, vodná energia, biomasa, plyn zo skládok, plyn z čistiarní odpadových vôd a bioplyny). V prípade, že kemping nemá prístup na trh, na ktorom sa ponúka energia z obnoviteľných zdrojov energie, musí sa predložiť dokumentácia, ktorá dokladá žiadosť o obnoviteľnú energiu.
      2.   Uhlie a ťažké oleje
      
      Ako zdroj energie sa nepoužívajú ťažké oleje s obsahom síry vyšším ako 0,1 % ani uhlie. Uhlie do dekoratívnych kozubov je z tohto kritéria vylúčené.
      Toto kritérium sa uplatňuje iba na kempingy, ktoré majú nezávislý systém kúrenia.
      
         Posudzovanie a overovanie: Žiadateľ predloží vyhlásenie o splnení uvedeného kritéria, v ktorom uvedie druh použitých zdrojov energie.
      3.   Účinnosť a tvorba tepla
      
      Ak sa nainštaluje nové zariadenie zvyšujúce kapacitu tvorby tepla počas platnosti environmentálnej značky, musí ísť o vysoko účinnú kogeneračnú jednotku (ako sa vymedzuje v článku 3 a prílohe III k smernici Európskeho parlamentu a Rady 2004/8/ES (2), tepelné čerpadlo alebo účinný kotol. V prípade kotla je účinnosť takéhoto kotla 4 hviezdičky (približne 92 % pri teplote 50 °C a 95 % pri teplote 70 °C) meraná podľa smernice Rady 92/42/EHS (3) alebo podľa príslušných výrobkových noriem a predpisov pre tie kotly, na ktoré sa uvedená smernica nevzťahuje.
      Existujúce teplovodné kotly na kvapalné alebo plynné palivá vymedzené v smernici 92/42/EHS musia byť v súlade s normami účinnosti zodpovedajúcimi aspoň trom hviezdičkám, ako sa uvádza v uvedenej smernici. Existujúce kogeneračné jednotky vyhovujú vymedzeniu vysokej účinnosti v smernici 2004/8/ES.
      Účinnosť kotlov vylúčených zo smernice 92/42/EHS (4) je v súlade s pokynmi výrobcu a vnútroštátnymi a miestnymi právnymi predpismi týkajúcimi sa účinnosti, avšak v prípade takýchto existujúcich kotlov (s výnimkou kotlov na biomasu) sa neakceptuje účinnosť nižšia ako 88 %.
      
         Posudzovanie a overovanie: Žiadateľ predloží technickú špecifikáciu od subjektov zodpovedných za predaj a/alebo údržbu kotla s uvedením účinnosti.
      4.   Klimatizácia
      
      Akékoľvek klimatizačné zariadenie pre domácnosť zakúpené počas platnosti udelenej environmentálnej značky má energetickú účinnosť najmenej triedy A, ako sa ustanovuje v smernici Komisie 2002/31/ES (5), alebo má zodpovedajúcu energetickú účinnosť.
      
         Poznámka: Toto kritérium sa neuplatňuje na klimatizačné zariadenia, ktoré sú buď spotrebiče, ktoré môžu využívať aj iné zdroje energie, alebo spotrebiče na báze vzduch – voda a voda – voda, alebo jednotky s výkonom (chladiaci výkon) vyšším ako 12 kW.
      
         Posudzovanie a overovanie: Žiadateľ predloží technickú špecifikáciu od výrobcu alebo profesionálnych technikov zodpovedných za inštaláciu, predaj a/alebo údržbu klimatizačného systému.
      5.   Energetická účinnosť budov
      
      V kempingu sa dodržiavajú vnútroštátne právne predpisy a miestne predpisy pre budovy týkajúce sa energetickej účinnosti a energetickej hospodárnosti budov.
      
         Posudzovanie a overovanie: Žiadateľ predloží energetický certifikát podľa smernice 2002/91/ES Európskeho parlamentu a Rady (6) alebo v prípade, že nie je k dispozícii vo vnútroštátnom implementačnom systéme, výsledky energetického auditu energetickej hospodárnosti budov vykonaného nezávislým expertom.
      6.   Izolácia okien
      
      Všetky okná vo vykurovaných a/alebo klimatizovaných izbách a spoločných priestoroch majú primeraný stupeň tepelnej izolácie podľa miestnych predpisov a klimatických podmienok a poskytujú primeraný stupeň zvukovej izolácie. (Toto sa nevzťahuje na prenajímané karavany/mobilné domy v prípade, že nie sú vo vlastníctve vedenia kempingu.)
      Všetky okná vo vykurovaných a/alebo klimatizovaných izbách a spoločných priestoroch pridané alebo renovované po získaní environmentálnej značky Spoločenstva spĺňajú ustanovenia smernice 2002/91/ES (články 4, 5 a 6) a smernice Rady 89/106/EHS (7) a príslušných vnútroštátnych technických predpisov na ich vykonávanie.
      
         Posudzovanie a overovanie: Žiadateľ predloží vyhlásenie profesionálneho technika, ktorým sa dokladuje splnenie tohto kritéria a v ktorom sa uvádzajú hodnoty tepelnej priepustnosti (U-hodnoty). V prípade okien, ktoré spĺňajú ustanovenia smernice 2002/91/ES, žiadateľ predloží energetický certifikát, alebo ak nie je k dispozícii vo vnútroštátnom implementačnom systéme, vyhlásenie staviteľa.
      7.   Vypínanie kúrenia alebo klimatizácie
      
      Ak sa pri otvorení okien kúrenie a/alebo klimatizácia automaticky nevypínajú, na ľahko dostupnom mieste sa umiestni upozornenie, ktoré hosťom pripomína, aby zatvorili okno(-á), keď sú kúrenie alebo klimatizácia zapnuté. Jednotlivé systémy kúrenia/klimatizácie nadobudnuté po certifikácii environmentálnou značkou Spoločenstva sú vybavené automatickým vypínaním pri otvorení okien.
      Toto kritérium sa uplatňuje iba na kempingy, ktoré majú kúrenie a/alebo klimatizáciu.
      
         Posudzovanie a overovanie: Žiadateľ predloží vyhlásenie o splnení tohto kritéria spolu so znením upozornenia pre hostí (ak sa uplatňuje).
      8.   Zhasínanie svetiel
      
      Ak sa v prenajímaných ubytovacích zariadeniach svetlo automaticky nevypína, na ľahko dostupnom mieste sa pre hostí umiestni upozornenie, v ktorom sa žiadajú, aby pri odchode z ubytovacieho zariadenia vypli svetlá.
      
         Posudzovanie a overovanie: Žiadateľ predloží vyhlásenie o splnení tohto kritéria spolu s upozornením pre hostí.
      9.   Energeticky úsporné svetelné žiarovky
      
      
                  a)
               
               
                  Najmenej 80 % všetkých svetelných žiaroviek v kempingu má energetickú účinnosť triedy A, ako sa vymedzuje v smernici Komisie 98/11/ES (8). Toto sa nevzťahuje na svetelné zariadenia, ktorých fyzikálne vlastnosti neumožňujú používať v nich energeticky úsporné svetlené žiarovky.
               
            
                  b)
               
               
                  100 % svetelných žiaroviek, ktoré sa nachádzajú na miestach, kde je pravdepodobnosť, že budú používané viac ako päť hodín denne, má energetickú účinnosť triedy A, ako sa vymedzuje v smernici 98/11/ES. Toto sa nevzťahuje na svetelné zariadenia, ktorých fyzikálne vlastnosti neumožňujú používať v nich energeticky úsporné svetlené žiarovky.
                  
                     Posudzovanie a overovanie: Žiadateľ predloží vyhlásenie o splnení oboch častí tohto kritéria a uvedie aj triedu energetickej účinnosti rôznych použitých žiaroviek.
               
            10.   Vonkajšie vykurovacie zariadenia
      
      V kempingu sa používajú iba prístroje poháňané obnoviteľnými zdrojmi energie na vykurovanie vonkajších priestorov, ako sú fajčiarske kútiky alebo vonkajšie jedálenské priestory.
      
         Posudzovanie a overovanie: Žiadateľ poskytne vyhlásenie o splnení tohto kritéria, v ktorom sa uvádza charakter energetických zdrojov používaných v prípade prístrojov poháňaných obnoviteľnými zdrojmi energie.
      
         VODA
      
      11.   Prietok vody z kohútikov a spŕch
      
      Priemerný prietok vody z kohútikov a sprchovacích hlavíc s výnimkou vaňových kohútikov, kohútikov v kuchyni a kohútikov na plnenie nádrží nepresahuje 9 litrov za minútu.
      
         Posudzovanie a overovanie: Žiadateľ poskytne vyhlásenie o súlade s týmto kritériom a príslušnú dokumentáciu, vrátane vysvetlenia o tom, ako kemping spĺňa toto kritérium.
      12.   Odpadkové koše na záchodoch
      
      Na každom záchode je vhodný odpadkový kôš a hosť je požiadaný, aby na odhadzovanie odpadkov používal kôš, a nie záchod.
      
         Posudzovanie a overovanie: Žiadateľ poskytne vyhlásenie o súlade s týmto kritériom spolu s príslušnou dokumentáciou týkajúcou sa informácií pre hostí.
      13.   Splachovanie pisoárov
      
      Všetky pisoáre sú vybavené buď automatickými (časovanými) alebo ručnými splachovacími systémami tak, aby voda netiekla stále.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou dokumentáciou o inštalovaných pisoároch.
      14.   Výmena uterákov a plachiet
      
      Hostia sú informovaní o environmentálnej politike kempingu pri príchode. Tieto informácie vysvetľujú, že uteráky a plachty v prenajímaných ubytovacích zariadeniach sa vymieňajú na požiadanie alebo pravidelne s frekvenciou stanovenou na základe environmentálnej politiky kempingu alebo požadovanou na základe právnych predpisov a/alebo vnútroštátnych nariadení. Toto sa vzťahuje iba na prenajímané ubytovacie zariadenia, v ktorých služby zahŕňajú aj poskytovanie uterákov a/alebo plachiet.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou dokumentáciou dokladujúcou spôsob informovania hostí a spôsobu plnenia žiadostí hostí kempingom.
      15.   Správne nakladanie s odpadovou vodou
      
      V kempingu sú hostia a zamestnanci informovaní o správnom vypúšťaní odpadovej vody s cieľom zabrániť úniku látok, ktoré by mohli zabrániť čisteniu odpadovej vody v súlade s miestnym plánom pre odpadovú vodu a nariadeniami Spoločenstva. Ak nie je k dispozícii miestny plán pre odpadovú vodu, kemping poskytne všeobecný zoznam látok, ktoré sa nemôžu odstraňovať spolu s odpadovou vodou podľa smernice Európskeho parlamentu a Rady 2006/118/ES (9).
      
         Posudzovanie a overovanie: Žiadateľ predloží vyhlásenie o splnení tohto kritéria a príslušnú dokumentáciu (plán pre odpadovú vodu, ak je k dispozícii, a oznámenie pre hostí a zamestnancov).
      
         ČISTIACE A DEZINFEKČNÉ PROSTRIEDKY
      
      16.   Miesto likvidácie splaškov z chemických toaliet (CDP)
      
      Ak je kemping napojený na septik, splašky z chemických toaliet sa zachytávajú a upravujú oddelene alebo iným vyhovujúcim spôsobom. Ak je kemping napojený na verejnú kanalizačnú sieť, stačí špeciálna výlevka alebo výpusť, ktorou sa zabráni rozliatiu.
      
         Posudzovanie a overovanie: Žiadateľ poskytne vyhlásenie o súlade s týmto kritériom a príslušnú dokumentáciu vrátane každej osobitnej požiadavky miestnych orgánov na likvidáciu spolu s informáciami o chemickej výlevke.
      17.   Dezinfekčné prostriedky
      
      Dezinfekčné prostriedky sa používajú iba vtedy, ak sú nevyhnutné na dodržanie hygienických požiadaviek vyplývajúcich z právnych predpisov.
      
         Posudzovanie a overovanie: Žiadateľ poskytne vyhlásenie o splnení tohto kritéria a uvedie, kde a kedy sa dezinfekčné prostriedky používajú.
      
         ODPAD
      
      18.   Triedenie odpadu hosťami
      
      Hostia sú informovaní o tom, ako a kde môžu triediť odpad podľa najlepších miestnych alebo vnútroštátnych systémov v oblasti, do ktorej kemping patrí. Vhodné nádoby na triedenie odpadu sú rovnako ľahko dosiahnuteľné ako bežné kontajnery na odpad.
      
         Posudzovanie a overovanie: Žiadateľ predloží vyhlásenie o splnení tohto kritéria spolu s príslušnou dokumentáciou o informáciách pre hostí a s vysvetlením, kde v kempingu sa nádoby nachádzajú.
      19.   Triedenie odpadu
      
      Odpad sa triedi podľa kategórií, s ktorými môžu miestne alebo vnútroštátne zariadenia na spracovanie odpadu nakladať oddelene s osobitnou starostlivosťou venovanou nebezpečným odpadom, ktoré sa triedia, zbierajú a likvidujú tak, ako sa uvádza v rozhodnutí Komisie 2000/532/ES (10), a zabezpečí sa vhodná likvidácia. Tento zoznam zahŕňa tonery, atramenty, chladiace a elektrické zariadenia, batérie, energeticky úsporné žiarovky, liečivá, tuky/oleje atď. a elektrické prístroje, ako sa uvádzajú v smernici Európskeho parlamentu a Rady 2002/96/ES (11) a smernici Európskeho parlamentu a Rady 2002/95/ES (12).
      Ak miestna správa neponúka separovaný zber odpadu a/alebo zneškodňovania, kemping im písomne vyjadrí svoju ochotu triediť odpad a vyjadrí svoje znepokojenie nad chýbajúcim separovaným zberom a/alebo zneškodňovaním. Ak miestne orgány nezabezpečujú likvidáciu nebezpečného odpadu, žiadateľ poskytne každý rok vyhlásenie miestnych orgánov o tom, že nemajú zavedený žiadny systém na likvidáciu nebezpečného odpadu.
      Žiadosť miestnym orgánom o zabezpečenie separovaného zberu a/alebo likvidácie odpadu sa podáva každý rok.
      
         Posudzovanie a overovanie: Žiadateľ predloží vyhlásenie o splnení tohto kritéria spolu s uvedením rôznych kategórií odpadu prijímaných miestnymi orgánmi a/alebo príslušné zmluvy so súkromnými agentúrami. Ak je to vhodné, žiadateľ predloží každý rok príslušné vyhlásenie miestnym orgánom.
      20.   Výrobky na jedno použitie
      
      Pokiaľ sa to nevyžaduje v právnych predpisoch, toaletné potreby na jedno použitie (ktoré sa nedajú opäť naplniť), ako sú šampón a mydlo a iné výrobky (znovu nepoužiteľné), ako sú sprchovacie čiapky, kefy, pilníky na nechty atď., sa nepoužívajú. Ak sa takéto jednorazové výrobky vyžadujú na základe právnych predpisov, žiadateľ ponúka hosťom obidve riešenia a prostredníctvom vhodných oznámení ich nabáda, aby používali výrobky, ktoré nie sú určené na jedno použitie.
      Nádoby na pitie (šálky a poháre), taniere a príbory na jedno použitie sa používajú iba vtedy, ak sú vyrobené z obnoviteľných surovín a sú biologicky rozložiteľné a kompostovateľné podľa normy EN 13432.
      
         Posudzovanie a overovanie: Žiadateľ predloží vyhlásenie o splnení tohto kritéria spolu s príslušnou dokumentáciou vysvetľujúcou, ako sa toto kritérium plní (vrátane všetkých právnych predpisov, v ktorých sa vyžaduje používanie výrobkov na jedno použitie), a dôslednou dokumentáciou týkajúcou sa opätovne naplniteľných výrobkov a/alebo informácií poskytovaných hosťom, ktorými sa nabádajú na používanie výrobkov, ktoré nie sú určené na jedno použitie (ak sú k dispozícii).
      S cieľom ukázať, že nádoby na pitie (šálky a poháre), taniere a príbory na jedno použitie spĺňajú toto kritérium, musí sa predložiť dôkaz o dodržaní normy EN 13432.
      21.   Raňajkové balenia
      
      S výnimkou prípadov, keď sa to vyžaduje v právnych predpisoch, v prípade raňajok alebo iných stravovacích služieb sa nepoužívajú žiadne jednoporciové balenia s výnimkou nátierok z mliečnych tukov (ako sú maslo, margarín a tavený syr), čokoládových nátierok, nátierok z arašidového masla a diétnych alebo diabetických džemov a zaváranín.
      
         Posudzovanie a overovanie: Žiadateľ predloží vyhlásenie o splnení tohto kritéria a podrobné objasnenie tohto, ako ho ubytovacie zariadenie spĺňa, spolu so zoznamom používaných výrobkov balených v jednoporciových baleniach a s právnymi predpismi, v ktorých sa ich používanie vyžaduje.
      
         INÉ SLUŽBY
      
      22.   Zákaz fajčenia v spoločných priestoroch
      
      Vo všetkých vnútorných spoločných priestoroch je k dispozícii priestor pre nefajčiarov.
      
         Posudzovanie a overovanie: Žiadateľ poskytne vyhlásenie o splnení tohto kritéria.
      23.   Verejná doprava
      
      Pre hostí a zamestnancov sú ľahko dostupné informácie o využívaní verejnej dopravy do kempingu a z neho prostredníctvom jeho hlavných komunikačných prostriedkov. Ak neexistuje žiadna vhodná verejná doprava, sú k dispozícii aj informácie o iných ekologickejších dopravných prostriedkoch.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s kópiami informačných materiálov, ktoré sú k dispozícii.
      
         CELKOVÝ SYSTÉM RIADENIA
      
      Žiadatelia s environmentálnym systémom riadenia zaregistrovaným podľa nariadenia Európskeho parlamentu a Rady (ES) č. 761/2001 (13) alebo certifikovaným podľa ISO 14001 automaticky spĺňajú nasledujúce kritériá celkového systému riadenia s výnimkou kritérií 28, 29 a 30 (zber údajov a informácií). V takýchto prípadoch je prostriedkom overenia splnenia týchto kritérií registrácia EMAS alebo certifikácia podľa ISO 14001.
      24.   Údržba a servis kotlov a klimatizačných systémov
      
      Údržbu a servis kotlov a klimatizačných systémov vykonávajú primerane kvalifikovaní odborníci podľa noriem CEI alebo vnútroštátnych noriem, kde sa uplatňujú, či podľa pokynov výrobcu, a to aspoň raz do roka alebo častejšie, ak sa to vyžaduje podľa právnych predpisov alebo potreby.
      V prípade klimatizačných systémov sa údržba (kontrola netesností a oprava) musí vykonávať v súlade s nariadením Európskeho parlamentu a Rady (ES) č. 842/2006 (14) podľa množstva F-plynu (fluórovaného skleníkového) obsiahnutého v zariadení takto:
      
                  —
               
               
                  aspoň raz za dvanásť mesiacov v prípade zariadení obsahujúcich 3 kg alebo viac F-plynov (to sa nevzťahuje na zariadenia s hermeticky uzavretými systémami, ktoré sú označené ako také a obsahujú menej ako 6 kg fluórovaných skleníkových plynov),
               
            
                  —
               
               
                  aspoň raz za šesť mesiacov v prípade zariadení obsahujúcich 30 kg alebo viac F-plynov,
               
            
                  —
               
               
                  aspoň raz za tri mesiace v prípade zariadení obsahujúcich 300 kg alebo viac F-plynov.
               
            
         Posudzovanie a overovanie: Žiadateľ poskytne vyhlásenie o splnení všetkých častí tohto kritéria spolu s opisom kotlov a programom ich údržby a podrobnosťami o osobách/spoločnostiach vykonávajúcich údržbu, ako aj o predmete kontroly počas údržby.
      V prípade klimatizačných systémov obsahujúcich 3 kg alebo viac F-plynov žiadateľ predloží záznamy o inštalovanom množstve a type F-plynov, pridaných množstvách a množstvách rekuperovaných počas údržby, servisu a záverečnej likvidácie, ako aj údaje o spoločnosti alebo technikovi, ktorí vykonali servis alebo údržbu, dátumy a výsledky z kontrol netesností a príslušné informácie, v ktorých sa výslovne uvádzajú samostatné stacionárne zariadenia s viac ako 30 kg F-plynov.
      25.   Určenie politiky a environmentálneho programu
      
      Vedenie zariadenia musí mať environmentálnu politiku a vypracuje k nej jednoduché vyhlásenie o environmentálnej politike a presný akčný program na zabezpečenie uplatňovania environmentálnej politiky.
      V akčnom pláne sa určia ciele environmentálneho správania, pokiaľ ide o energiu, vodu, chemické látky a odpad. Ciele sa určujú každé dva roky, pričom sa zohľadňujú nepovinné kritériá a získané údaje, ak sú k dispozícii. Uvedie sa v ňom osoba, ktorá bude konať ako environmentálny manažér kempingu a ktorá bude zodpovedná za vykonávanie potrebných opatrení a dosiahnutie cieľov. Environmentálna politika je k dispozícii verejnosti na konzultáciu. Zohľadňujú sa pripomienky a spätná väzba hostí získané prostredníctvom dotazníkov alebo kontrolného zoznamu.
      
         Posudzovanie a overovanie: Žiadateľ poskytne vyhlásenie o súlade s týmto kritériom spolu s kópiou environmentálnej politiky alebo vyhlásenia o tejto politike a akčného programu, ako aj s postupmi na zohľadnenie príspevkov od hostí.
      26.   Odborná príprava zamestnancov
      
      V kempingu sa zamestnancom poskytujú informácie a školenie vrátane písomných postupov alebo príručiek na zabezpečenie uplatňovania environmentálnych opatrení a na zvýšenie povedomia o environmentálne zodpovednom správaní. Zohľadnia sa najmä tieto záležitosti:
      
                   
               
               
                  Pokiaľ ide o úspory energie:
                  
                              —
                           
                           
                              Zamestnanci sú poučení o spôsoboch šetrenia energiou.
                           
                        
            
                   
               
               
                  Pokiaľ ide o úspory vody:
                  
                              —
                           
                           
                              Zamestnanci sú poučení, aby každý deň skontrolovali výskyt viditeľných netesností a podľa potreby vykonali potrebné opatrenia.
                           
                        
                              —
                           
                           
                              Kvety a vonkajšie plochy sa zvyčajne polievajú pred tým, ako slnko vystúpi najvyššie, alebo po západe slnka, ak sú na to vhodné regionálne alebo klimatické podmienky.
                           
                        
                              —
                           
                           
                              Zamestnanci sú informovaní o politike kempingu týkajúcej sa kritéria 14 o výmene uterákov a sú poučení o tom, ako ho dodržiavať.
                           
                        
            
                   
               
               
                  Pokiaľ ide o chemické látky:
                  
                              —
                           
                           
                              Zamestnanci sú poučení, aby neprekračovali odporúčané množstvo čistiaceho a dezinfekčného prostriedku uvedeného na obale.
                           
                        
            
                   
               
               
                  Pokiaľ ide o odpad:
                  
                              —
                           
                           
                              Zamestnanci sú poučení, aby zbierali, triedili a vhodne likvidovali odpad podľa kategórií, s ktorými môžu miestne alebo vnútroštátne zariadenia na spracovanie odpadu nakladať oddelene, ako sa vymedzuje v kritériu 19.
                           
                        
                              —
                           
                           
                              Zamestnanci sú poučení, aby zbierali, triedili a vhodne likvidovali nebezpečný odpad, ako sa uvádza v rozhodnutí 2000/532/ES a ako sa vymedzuje v kritériu 19.
                           
                        
            Všetci noví pracovníci sa primerane zaškolia do štyroch týždňov od uzatvorenia pracovného pomeru a všetci zamestnanci sa školia aspoň raz ročne.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s podrobnosťami o programe odbornej prípravy a jej obsahu a uvedie, ktorí pracovníci boli zaškolení, aký bol obsah školenia a kedy sa školenie uskutočnilo. Žiadateľ poskytne aj kópie postupov a oznámení pre zamestnancov týkajúcich sa všetkých uvedených záležitostí.
      27.   Informácie pre hostí
      
      V kempingu sa hosťom vrátane účastníkov konferencií poskytujú informácie o environmentálnej politike kempingu vrátane aspektov týkajúcich sa bezpečnosti a požiarnej bezpečnosti, pričom sa vyzývajú, aby prispievali k ich implementácii. Informácie poskytnuté hosťom sa odvolávajú na opatrenia prijaté v mene jeho environmentálnej politiky a poskytujú informácie o environmentálnej značke Spoločenstva. Tieto informácie sa hosťom aktívne poskytujú na recepcii spolu s dotazníkom, ktorý sa vzťahuje na ich názory na environmentálne aspekty kempingu. Oznámenia, ktoré vyzývajú hostí podporiť environmentálne ciele, sú na dobre viditeľných miestach pre hostí, najmä v spoločných priestoroch a v prenajímaných ubytovacích zariadeniach.
      Osobitné opatrenia v rôznych oblastiach sú:
      
                   
               
               
                  Pokiaľ ide o energiu:
                  
                              —
                           
                           
                              Ak je to uplatniteľné, informácie pre hostí o vypínaní kúrenia/klimatizácie a svetiel podľa kritérií 7 a 8.
                           
                        
            
                   
               
               
                  Pokiaľ ide o vodu a odpadovú vodu:
                  
                              —
                           
                           
                              V sanitárnych priestoroch a kúpeľniach sa nachádzajú vhodné informácie pre hostí o tom, ako pomôcť kempingu pri šetrení vodou.
                           
                        
                              —
                           
                           
                              Hosť je požiadaný, aby o akýchkoľvek netesnostiach informoval zamestnancov.
                           
                        
                              —
                           
                           
                              Na toaletách sú značky, ktorými sa od hostí vyžaduje, aby odhadzovali odpadky do smetných košov a nie do toaliet.
                           
                        
                              —
                           
                           
                              Hostia sú informovaní o nevyhnutnosti správnej likvidácie odpadových vôd zo svojich mobilných prostriedkov ubytovania a povinnostiach, ktoré sú s tým spojené.
                           
                        
            
                   
               
               
                  Pokiaľ ide o odpad:
                  
                              —
                           
                           
                              Hostia sú informovaní o politike kempingu týkajúcej sa znižovania tvorby odpadu a používania kvalitných alternatívnych produktov namiesto výrobkov na jedno použitie a jednoporciových výrobkov a mali by sa podnecovať, aby používali výrobky, ktoré nie sú na jedno použitie, v prípade, keď sa v právnych predpisoch vyžaduje použitie výrobkov na jedno použitie.
                           
                        
                              —
                           
                           
                              Hostia sú informovaní o tom, ako a kde môžu triediť odpad podľa miestnych alebo vnútroštátnych systémov v priestoroch patriacich kempingu a kde môžu odhadzovať nebezpečné látky.
                           
                        
            
         Posudzovanie a overovanie: Žiadateľ poskytne vyhlásenie o splnení tohto kritéria spolu s kópiami informačných nápisov a oznámení pre hostí a uvedie aj postupy rozširovania a zberu informácií a dotazník, ako aj postupy zohľadňovania spätnej väzby.
      28.   Údaje o spotrebe energie a vody
      
      Kemping má zavedené postupy zberu a monitorovania údajov o celkovej spotrebe energie (kWh), elektrickej energie a iných zdrojov energie (kWh), ako aj o spotrebe vody (litre).
      Údaje sa v prípade možnosti zbierajú mesačne alebo aspoň raz za rok za obdobie, keď je kemping otvorený, a vyjadrujú sa aj ako spotreba na prenocovanie a na meter štvorcový vnútornej plochy.
      Kemping predloží raz ročne správu o výsledkoch príslušnému orgánu, ktorý posudzuje žiadosť.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s opisom príslušných postupov. Pri predkladaní žiadosti poskytne žiadateľ údaje o uvedených spotrebách za obdobie najmenej šiestich predchádzajúcich mesiacov (ak sú dostupné) a následne poskytuje tieto údaje raz ročne vždy za predchádzajúci rok alebo predchádzajúce prevádzkové obdobie. V prípade obytných priestorov (dlhodobý pobyt) môže vlastník kempingu počet nocí odhadnúť.
      29.   Zber ďalších údajov
      
      V kempingu sú zavedené postupy zberu a monitorovania údajov o spotrebe chemických látok vyjadrenej v kilogramoch a/alebo litroch s uvedením, či ide o koncentrovaný výrobok, alebo nie, ako aj s uvedením množstva vytvoreného odpadu (v litroch a/alebo kilogramoch netriedeného odpadu).
      V prípade možnosti sa údaje zbierajú každý mesiac alebo aspoň raz ročne a sú vyjadrené aj ako spotreba alebo produkcia na prenocovanie a na meter štvorcový vnútornej plochy.
      Kemping predloží raz ročne správu o výsledkoch príslušnému orgánu, ktorý posudzuje žiadosť.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s opisom príslušných postupov. Pri predkladaní žiadosti poskytne žiadateľ údaje o uvedených spotrebách za obdobie najmenej šiestich predchádzajúcich mesiacov (ak sú dostupné) a následne poskytuje tieto údaje raz ročne vždy za predchádzajúci rok alebo predchádzajúce prevádzkové obdobie. Žiadateľ špecifikuje ponúkané služby, ako aj skutočnosť, či sa špinavá bielizeň perie priamo v priestoroch zariadenia.
      30.   Informácie uvádzané na environmentálnej značke
      
      Kolónka 2 environmentálnej značky obsahuje tento text:
      
                  —
               
               
                  Tento kemping aktívne prijíma opatrenia s cieľom využívať obnoviteľné zdroje energie, šetriť energiou a vodou, znížiť produkciu odpadu a zlepšiť miestne životné prostredie.
               
            
         Posudzovanie a overovanie: Žiadateľ poskytne vzor environmentálnej značky, ktorú bude používať, spolu s vyhlásením o splnení tohto kritéria.
      ODDIEL B
      
         
            NEPOVINNÉ KRITÉRIÁ UVEDENÉ V ČLÁNKU 2 ODS. 1 A 2
         
      
      Každému z kritérií uvedených v tomto oddiele sa prisúdila hodnota vyjadrená v bodoch alebo zlomkoch bodov. Na to, aby sa kempingom udelila environmentálna značka, musia dosiahnuť určitý minimálny počet bodov. Ak kemping v rámci svojich služieb neponúka iné ubytovacie priestory vhodné na poskytovanie prístrešia pre nocľažníkov, požadovaný minimálny počet bodov je 20; ak ich poskytuje, požadovaný minimálny počet bodov je 24.
      Ak sa pod vedením alebo vo vlastníctve kempingu, ponúkajú doplnkové služby, celkový požadovaný počet bodov sa zvýši o 3 body za každú z týchto ponúkaných doplnkových služieb:
      
                  —
               
               
                  stravovacie služby (vrátane raňajok),
               
            
                  —
               
               
                  činnosti zamerané na voľný čas/fitnes, medzi ktoré patria sauny, bazény a všetky ostatné takéto zariadenia, ktoré sa nachádzajú na pozemkoch kempingu. Ak činnosti zamerané na voľný čas/fitnes predstavuje wellness centrum, požadovaný počet bodov sa zvýši namiesto 3 bodov o 5 bodov,
               
            
                  —
               
               
                  zelené plochy, ktoré nie sú súčasťou štruktúry kempingu, ako parky, lesy a záhrady, ktoré sú prístupné hosťom.
               
            
         ENERGIA
      
      31.   Výroba elektrickej energie prostredníctvom obnoviteľných zdrojov energie (najviac 4 body)
      
      V kempingu sa elektrická energia vyrába systémom fotočlánkov (solárny panel) alebo miestnym hydroelektrickým systémom, alebo z geotermálneho zdroja, biomasy alebo veternej energie, ktorou sa zabezpečuje alebo bude zabezpečovať aspoň 20 % z celkovej spotreby elektrickej energie za rok (2 body).
      Kemping dodáva do siete čisté množstvo elektrickej energie vyrobenej z obnoviteľných zdrojov energie (2 body).
      
         Posudzovanie a overovanie: Žiadateľ poskytne vyhlásenie o dodržaní tohto kritéria spolu s dokumentáciou o systéme výroby elektrickej energie pomocou fotočlánkov, hydroelektrického systému, geotermálnej energie, biomasy alebo veternej energie a údaje o jeho potenciálnom a skutočnom výkone, ako aj dokumentáciu týkajúcu sa tokov elektrickej energie zo siete a do siete ako dôkaz o každom čistom príspevku elektrickej energie z obnoviteľných zdrojov energie do siete.
      32.   Energia z obnoviteľných energetických zdrojov (najviac 2 body)
      
      Aspoň 70 % celkovej energie použitej na vykurovanie alebo chladenie izieb alebo na zohrievanie teplej úžitkovej vody pochádza z obnoviteľných zdrojov energie (1,5 bodu, 2 body v prípade, ak 100 % energie použitej v kempingu na uvedené účely pochádza z obnoviteľných zdrojov energie).
      
         Posudzovanie a overovanie: Žiadateľ poskytne vyhlásenie o súlade s týmto kritériom spolu s údajmi o spotrebovanej energii pri vykurovaní miestností a zohrievaní teplej úžitkovej vody a dokumentáciu, ktorá dokazuje, že aspoň 70 % alebo 100 % tejto energie pochádza z obnoviteľných zdrojov energie.
      33.   Energetická účinnosť kotlov (1,5 bodu)
      
      Kemping má kotol(-y) so štyrmi hviezdičkami, ako sa vymedzuje v smernici 92/42/EHS.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou dokumentáciou.
      34.   Emisie NOx z kotlov (1,5 bodu)
      
      Kotly sú triedy 5 podľa normy EN 297 prA3, na základe ktorej sa regulujú emisie NOx, a emituje menej ako 60 mg NOx/kWh (plynové kondenzačné kotly) alebo 70 mg NOx/kWh (plynové nekondenzačné kotly až do nominálneho výkonu 120 kW).
      
         Posudzovanie a overovanie: Žiadateľ poskytne vyhlásenie o splnení tohto kritéria spolu so správou alebo technickou špecifikáciou odborných technikov zodpovedných za predaj a/alebo údržbu kotla.
      35.   Diaľkové kúrenie (1,5 bodu)
      
      Vykurovanie kempingu sa zabezpečuje účinným diaľkovým kúrením na účely environmentálnej značky vymedzenej takto.
      Výroba tepla sa uskutočňuje buď vo vysokoúčinných kogeneračných jednotkách, ako sa vymedzuje v smernici 2004/8/ES a v akýchkoľvek aktov Komisie, prijatých na základe uvedenej smernice, alebo iba v tepelných kotloch s účinnosťou, ktorá zodpovedá alebo prekračuje uplatniteľnú referenčnú hodnotu stanovenú v rozhodnutí Komisie 2007/74/ES (15),
      a okrem toho:
      
                  —
               
               
                  potrubia v distribučnej sieti pre diaľkové kúrenie spĺňajú požiadavky stanovené v uplatniteľných normách CEN pre takéto potrubia.
               
            
         Posudzovanie a overovanie: Žiadateľ poskytne vyhlásenie o splnení tohto kritéria spolu s dokumentáciou dokladajúcou pripojenie na diaľkové kúrenie.
      36.   Kombinácia tepla a elektrickej energie – (kogenerácia) (1,5 bodu)
      
      Elektrická energia a vykurovanie v sanitárnych zariadeniach, spoločných priestoroch a prenajímaných ubytovacích zariadeniach sa zabezpečujú prostredníctvom vysokoúčinnej kogeneračnej jednotky podľa smernice 2004/8/ES. Ak majú kempingové služby nainštalovanú takúto kogeneračnú jednotku, jej produkcia tepla a elektrickej energie zabezpečuje aspoň 70 % celkovej spotreby tepla a elektrickej energie na mieste. Dodávka sa vypočíta podľa metodiky uvedenej v smernici 2004/8/ES.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s dokumentáciou o kombinovanej výrobe tepla a elektrickej energie.
      37.   Tepelné čerpadlo (najviac 2 body)
      
      Kemping má tepelné čerpadlo zabezpečujúce teplo a/alebo klimatizáciu (1,5 bodu). Kemping musí mať tepelné čerpadlo s environmentálnou značkou Spoločenstva alebo inou environmentálnou značkou typu I podľa noriem radu ISO (2 body).
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s dokumentáciou o tomto tepelnom čerpadle.
      38.   Rekuperácia tepla (najviac 1,5 bodu)
      
      Kemping má systém na rekuperáciu tepla pre 1 (1 bod) alebo 2 (1,5 bodu) z týchto kategórií: chladiace systémy, vzduchotechnické zariadenia, práčky, umývačky riadu, bazén(-y), odpadová voda zo sanitárnych zariadení.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s dokumentáciou o systémoch rekuperácie tepla.
      39.   Termoregulácia (1,5 bodu)
      
      Teplota vo všetkých spoločných priestoroch a prenajímaných ubytovacích zariadeniach sa reguluje osobitne.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s dokumentáciou o systémoch regulácie tepla.
      40.   Audity energetickej hospodárnosti budov (1,5 bodu)
      
      Kempingové služby sa každé dva roky podrobujú auditu energetickej hospodárnosti, ktorý vykonáva nezávislý expert, a implementujú aspoň dve odporúčania na zlepšenie energetickej hospodárnosti vyplývajúce z auditu.
      
         Posudzovanie a overovanie: Žiadateľ predloží správu z auditu energetickej hospodárnosti a poskytne podrobnú dokumentáciu o tom, ako kemping spĺňa toto kritérium.
      41.   Klimatizácia (najviac 2 body)
      
      Všetky klimatizačné zariadenia pre domácnosť v kempingu majú energetickú účinnosť o 15 % vyššiu, ako je hranica na zaradenie do triedy A uvedená v smernici 2002/31/ES (1,5 bodu). Všetky klimatizačné zariadenia pre domácnosť v kempingu majú energetickú účinnosť 30 % alebo vyššiu, ako je hranica na zaradenie do triedy A uvedená v smernici 2002/31/ES (2 body).
      Toto kritérium sa nevzťahuje na spotrebiče, ktoré môžu využívať aj iné zdroje energie, spotrebiče na báze vzduch – voda a voda – voda, alebo jednotky s výkonom (chladiaci výkon) vyšším ako 12 kW.
      
         Posudzovanie a overovanie: Žiadateľ poskytne príslušnú dokumentáciu, ktorá preukazuje splnenie tohto kritéria.
      42.   Systémy automatického vypínania klimatizácie a kúrenia (1,5 bodu)
      
      V kempingu je automatický systém, ktorým sa po otvorení okien vypne klimatizácia a kúrenie v prenajímaných ubytovacích zariadeniach.
      
         Posudzovanie a overovanie: Žiadateľ poskytne technickú špecifikáciu od odborných technikov zodpovedných za inštaláciu, predaj a/alebo údržbu klimatizačného systému.
      43.   Bioklimatická architektúra (3 body)
      
      Budovy v priestoroch kempingu sú postavené v súlade so zásadami bioklimatickej architektúry.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou dokumentáciou.
      44.   Energeticky účinné chladničky (1 bod), rúry (1 bod), umývačky riadu (1 bod), práčky (1 bod), sušiče/bubnové sušičky (1 bod) a kancelárske zariadenie (najviac 3 body)
      
      
                  a)
               
               
                  (1 bod): Všetky chladničky pre domácnosť majú účinnosť triedy A + alebo A++ v súlade so smernicou 94/2/ES (16), a všetky chladiace bary alebo minibary majú účinnosť aspoň triedy B.
                  
                     Posudzovanie a overovanie: Žiadateľ poskytne dokumentáciu, v ktorej sa uvádza energetická trieda všetkých chladničiek a chladiacich barov alebo minibarov.
               
            
                  b)
               
               
                  (1 bod): Všetky rúry pre domácnosť majú energetickú účinnosť triedy A podľa smernice Komisie 2002/40/ES (17).
                  
                     Posudzovanie a overovanie: Žiadateľ poskytne dokumentáciu, v ktorej sa uvádza energetická trieda všetkých elektrických rúr pre domácnosť.
                  
                     Poznámka: Kritérium sa neuplatňuje na rúry nenapájané elektrickou energiou, alebo na ktoré sa inak nevzťahuje smernica 2002/40/ES (napr. priemyselné pece).
               
            
                  c)
               
               
                  (1 bod): Všetky umývačky riadu pre domácnosť majú energetickú účinnosť triedy A, ako sa ustanovuje v smernici Komisie 97/17/ES (18).
                  
                     Posudzovanie a overovanie: Žiadateľ poskytne dokumentáciu, v ktorej sa uvádza energetická trieda všetkých umývačiek riadu.
                  
                     Poznámka: Toto kritérium sa neuplatňuje na umývačky riadu, na ktoré sa nevzťahuje smernica 97/17/ES (napr. priemyselné umývačky riadu).
               
            
                  d)
               
               
                  (1 bod): Všetky práčky pre domácnosť majú energetickú účinnosť triedy A, ako sa ustanovuje v smernici Komisie 95/12/ES (19).
                  
                     Posudzovanie a overovanie: Žiadateľ poskytne dokumentáciu, v ktorej sa uvádza energetická trieda všetkých práčok.
                  
                     Poznámka: Toto kritérium sa neuplatňuje na práčky, na ktoré sa nevzťahuje smernica 95/12/ES (napr. priemyselné práčky).
               
            
                  e)
               
               
                  (1 bod): Aspoň 80 % kancelárskych zariadení (počítače, monitory, faxy, tlačiarne, skenery, fotokopírky) je oprávnených na energetickú hviezdičku, ako sa ustanovuje v nariadení Európskeho parlamentu a Rady (ES) č. 106/2008 (20) a rozhodnutí Komisie 2003/168/ES (21).
                  
                     Posudzovanie a overovanie: Žiadateľ predloží dokumentáciu, v ktorej sa uvádza oprávnenie kancelárskych zariadení na energetickú hviezdičku.
               
            
                  f)
               
               
                  (1 bod): Všetky elektrické bubnové sušičky majú energetickú účinnosť triedy A, ako sa ustanovuje v smernici Komisie 95/13/ES (22).
                  
                     Posudzovanie a overovanie: Žiadateľ poskytne dokumentáciu, v ktorej sa uvádza energetická trieda všetkých elektrických bubnových sušičiek.
                  
                     Poznámka: Toto kritérium sa neuplatňuje na elektrické bubnové sušičky, na ktoré sa nevzťahuje smernica 95/13/ES (napr. priemyselné bubnové sušičky).
               
            45.   Elektrické sušiče rúk a vlasov so snímačom vzdialenosti (najviac 2 body)
      
      Všetky elektrické sušiče rúk (1 bod) a vlasov (1 bod) majú snímače vzdialenosti alebo im bola udelená environmentálna značka typu I podľa noriem radu ISO.
      
         Posudzovanie a overovanie: Žiadateľ predloží príslušnú podpornú dokumentáciu o tom, ako kemping spĺňa toto kritérium.
      46.   Umiestnenie chladničiek (1 bod)
      
      Chladničky v kuchyni, stánku a obchode(-och) sú umiestnené a regulované podľa zásad úspory energie s cieľom znížiť plytvanie elektrickou energiou.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium.
      47.   Automatické vypínanie osvetlenia v prenajímaných ubytovacích zariadeniach (1,5 bodu)
      
      Aspoň v 95 % prenajímaných ubytovacích zariadeniach v kempingu je nainštalovaný automatický systém, ktorý vypne svetlo po tom, ako hosť opustí ubytovacie zariadenie.
      
         Posudzovanie a overovanie: Žiadateľ predloží technickú špecifikáciu od odborných technikov zodpovedných za inštaláciu a/alebo údržbu týchto systémov.
      48.   Časové spínanie v saune (1 bod)
      
      Všetky sauny a parné sauny majú časový spínač alebo postup pre zamestnancov, ktorým sa reguluje zapínanie a vypínanie.
      
         Posudzovanie a overovanie: Žiadateľ predloží technickú špecifikáciu od odborných technikov zodpovedných za inštaláciu a/alebo údržbu týchto systémov.
      49.   Vykurovanie bazénov obnoviteľnými zdrojmi energie (najviac 1,5 bodu)
      
      Energia využívaná na vykurovanie vody v bazéne pochádza z obnoviteľných zdrojov energie. Aspoň 50 %: 1 bod, 100 %: 1,5 bodu.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s údajmi o energii spotrebovanej na vykurovanie vody v bazéne a dokumentáciou dokladajúcou množstvo využitej energie, ktoré pochádza z obnoviteľných zdrojov energie.
      50.   Automatické vypínanie vonkajších svetiel (1,5 bodu)
      
      Vonkajšie osvetlenie, ktoré nie je potrebné z bezpečnostných dôvodov, sa po vymedzenom čase automaticky vypína alebo sa aktivuje na základe snímača vzdialenosti.
      
         Posudzovanie a overovanie: Žiadateľ predloží technickú špecifikáciu od odborných technikov zodpovedných za inštaláciu, a/alebo údržbu týchto systémov.
      
         VODA
      
      51.   Využitie zrážkovej vody (2 body) a recyklovanej vody (2 body)
      
      
                  a)
               
               
                  (2 body): Zrážková voda sa zachytáva a využíva na účely iné ako v sanitárnych zariadeniach a ako na pitie.
                  
                     Posudzovanie a overovanie: Žiadateľ poskytne podrobné vysvetlenie o tom, ako kemping spĺňa toto kritérium, spolu s príslušnou podpornou dokumentáciou a príslušnými zárukami, že dodávky úžitkovej a pitnej vody sú úplne oddelené.
               
            
                  b)
               
               
                  (2 body): Recyklovaná voda sa zachytáva a používa na účely iné ako v sanitárnych zariadeniach a ako na pitie.
                  
                     Posudzovanie a overovanie: Žiadateľ poskytne podrobné vysvetlenie o tom, ako kemping spĺňa toto kritérium, spolu s príslušnou podpornou dokumentáciou a príslušnými zárukami, že dodávky úžitkovej a pitnej vody sú úplne oddelené.
               
            52.   Automatické zavlažovacie systémy pre vonkajšie plochy (1,5 bodu)
      
      V kempingu sa využíva automatický systém na optimalizáciu času zavlažovania a spotreby vody na zavlažovanie vonkajšieho porastu/zelene.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      53.   Prietok vody z kohútikov a sprchovacích hlavíc (1,5 bodu)
      
      Priemerný prietok vody zo všetkých kohútikov a sprchovacích hlavíc s výnimkou vaňových kohútikov a kohútikov na plnenie nádrží nepresahuje 8 litrov za minútu.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      54.   Splachovanie WC (1,5 bodu)
      
      Aspoň 95 % WC má spotrebu šesť litrov na spláchnutie alebo menej.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      55.   Spotreba vody v umývačke riadu (1 bod)
      
      Spotreba vody v umývačkách riadu (vyjadrená ako W(merný)) je nižšia alebo sa rovná hranici vymedzenej v uvedenej rovnici s použitím tej istej testovacej metódy EN 50242 a toho istého programového cyklu, ktoré sa zvolili na účely smernice 97/17/ES:
      W(merný) ≤ (0,625 × S) + 9,25
      kde:
      W(merný)= nameraná spotreba vody v umývačke riadu v litroch na cyklus, vyjadrená na prvé desatinné miesto,
      S= počet štandardných súprav riadu použiteľný v umývačke riadu.
      Kritérium sa uplatňuje iba na umývačky riadu pre domácnosti.
      
         Posudzovanie a overovanie: Žiadateľ predloží technickú špecifikáciu od odborných technikov zodpovedných za výrobu, predaj alebo údržbu umývačiek riadu alebo preukáže, že umývačkám riadu bola udelená environmentálna značka Spoločenstva.
      56.   Spotreba vody v práčke (1 bod)
      
      Práčky používané v kempingu hosťami a zamestnancami alebo práčky používané prevádzkovateľom práčovne v kempingu nespotrebujú viac ako 12 litrov vody na kg bielizne, čo sa meria podľa EN 60456 pri použití toho istého štandardného programu na bavlnenú bielizeň pri teplote 60 °C, ktorý sa zvolil na účely smernice 95/12/ES.
      
         Posudzovanie a overovanie: Žiadateľ predloží technickú špecifikáciu od odborných technikov zodpovedných za výrobu, predaj alebo údržbu práčok alebo preukáže, že práčkam bola udelená environmentálna značka Spoločenstva. Vedenie kempingu predloží technickú dokumentáciu od svojho prevádzkovateľa práčovne dokladajúcu, že ich práčky vyhovujú tomuto kritériu.
      57.   Teplota a prietok vody z kohútikov (1 bod)
      
      U najmenej 95 % kohútikov sa dá presne a okamžite regulovať teplota a prietok vody.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      58.   Časové spínanie spŕch (1,5 bodu)
      
      Všetky sprchy v sanitárnych zariadeniach/spoločných priestoroch majú časový spínač/snímač vzdialenosti, ktorým sa preruší prúd vody po vymedzenom čase alebo v prípade, že sa voda nepoužíva.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      59.   Kryt bazénu (1 bod)
      
      V noci, alebo ak sa bazén naplnený vodou nepoužíva dlhšie ako jeden deň, sa bazén zakryje, aby sa zabránilo ochladeniu vody v bazéne a znížilo sa jej odparovanie.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      60.   Odstraňovanie zľadovateného povrchu (najviac 1,5 bodu)
      
      Ak je potrebné odstraňovanie ľadu z povrchu vozoviek, použijú sa mechanické prostriedky alebo posyp pieskom/štrkom, aby boli komunikácie v priestoroch kempingu bezpečné, keď mrzne alebo padá sneh (1,5 bodu).
      Ak sa zľadovatený povrch odstraňuje chemicky, použijú sa látky s obsahom najviac 1 % chloridových iónov (Cl-) (1 bod) alebo rozmrazovače, ktorým bola udelená environmentálna značka Spoločenstva, prípadne iné národné či regionálne environmentálne značky typu I podľa noriem radu ISO (1,5 bodu).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      61.   Uvádzanie tvrdosti vody (najviac 2 body)
      
      V blízkosti sanitárnych priestorov/práčok/umývačiek riadu sú rozmiestnené informácie o tvrdosti miestnej vody (1 bod), čo umožňuje hosťom a zamestnancom lepšie používať čistiace prostriedky, alebo sa používa systém automatického dávkovania (1 bod) podľa tvrdosti vody na optimalizáciu spotreby čistiacich prostriedkov.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou dokumentáciou dokladajúcou spôsob informovania hostí.
      62.   Pisoáre úsporné na vodu (1,5 bodu)
      
      Vo všetkých pisoároch sa používa suchý systém alebo majú ručný/elektronický splachovací systém, ktorým sa umožňuje, aby sa každý pisoár splachoval samostatne, a to len ak bol použitý.
      
         Posudzovanie a overovanie: Žiadateľ predloží podrobnú podpornú dokumentáciu o tom, ako kemping spĺňa toto kritérium.
      63.   Použitie pôvodných druhov na novú výsadbu vonkajších plôch (1 bod)
      
      Výsadba vonkajších plôch stromami a živými plotmi pozostáva z pôvodných druhov vegetácie.
      
         Posudzovanie a overovanie: Žiadateľ poskytne príslušnú špecifikáciu o tom, ako kemping spĺňa toto kritérium, spolu s príslušnou podpornou dokumentáciou od experta.
      
         ČISTIACE A DEZINFEKČNÉ PROSTRIEDKY
      
      64.   Čistiace prostriedky (najviac 3 body)
      
      Aspoň 80 hmotnostných percent čistiacich prostriedkov na ručné umývanie riadu a/alebo čistiacich prostriedkov pre umývačky riadov a/alebo čistiacich prostriedkov na pranie bielizne a/alebo univerzálnych čistiacich prostriedkov a/alebo sanitárnych čistiacich prostriedkov a/alebo mydiel a šampónov, ktoré sa používajú v kempingu, má pridelenú environmentálnu značku Spoločenstva alebo iné národné alebo regionálne environmentálne značky typu I podľa noriem radu ISO (1 bod za každú z týchto kategórií čistiacich prostriedkov a najviac 3 body).
      
         Posudzovanie a overovanie: Žiadateľ poskytne údaje a dokumentáciu (vrátane príslušných faktúr) s uvedením použitého množstva týchto výrobkov a počtu z nich, ktoré majú environmentálnu značku.
      65.   Vnútorné a vonkajšie náterové farby a laky (najviac 2 body)
      
      Aspoň 50 % vnútorných a/alebo vonkajších náterov konštrukcií a prenajímaných ubytovacích zariadení okrem prenajímaných karavanov a mobilných domov sa vykonalo vnútornými a/alebo vonkajšími náterovými farbami a lakmi, ktoré majú pridelenú environmentálnu značku Spoločenstva alebo iné národné alebo regionálne environmentálne značky typu I podľa noriem radu ISO (1 bod za náterové farby a laky na vnútorné použitie, 1 bod za náterové farby a laky na vonkajšie použitie).
      
         Posudzovanie a overovanie: Žiadateľ poskytne údaje a dokumentáciu (vrátane príslušných faktúr) s uvedením použitého množstva týchto výrobkov a počtu z nich, ktoré majú environmentálnu značku.
      66.   Umývanie áut len v špeciálne vybavených priestoroch (1 bod)
      
      Umývanie áut nie je povolené alebo je povolené len v priestoroch, ktoré sú špeciálne vybavené na zachytávanie použitej vody a čistiacich prostriedkov a ich odvádzanie do kanalizačnej siete.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou.
      67.   Podpora alternatív k umelým prostriedkom na zapálenie ohňa v griloch (1 bod)
      
      Vylúčia sa umelé prostriedky na zapálenie ohňa v griloch a v obchodoch sa predávajú alternatívne výrobky, ako sú repkový olej, konopné výrobky.
      
         Posudzovanie a overovanie: Žiadateľ poskytne vyhlásenie o splnení tohto kritéria.
      68.   Bazény: dávkovanie dezinfekčných prostriedkov (1 bod) alebo prírodné/ekologické bazény (1 bod)
      
      Bazén má automatický systém dávkovania používajúci minimálne množstvo dezinfekčného prostriedku na príslušné hygienické účely (1 bod)
      alebo
      Bazén je bazén ekologického/prírodného typu s výhradne prírodnými prvkami, ktoré zaručujú hygienu a bezpečnosť kúpajúcich sa (1 bod).
      
         Posudzovanie a overovanie: Žiadateľ poskytne technickú dokumentáciu týkajúcu sa automatického systému dávkovania alebo typu ekologického/prírodného bazénu a jeho údržby.
      69.   Mechanické čistenie (1 bod)
      
      Kemping má presné postupy na vykonávanie čistenia bez použitia chemikálií, ako je používanie výrobkov z mikrovlákien alebo iných materiálov na čistenie bez použitia chemikálií alebo na vykonávanie činností s podobnými účinkami.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou, ak je to relevantné.
      70.   Ekologické záhradkárstvo (2 body)
      
      Vonkajšie plochy sa obhospodarujú buď bez použitia pesticídov, alebo v súlade so zásadami ekologického poľnohospodárstva, ako sa ustanovuje v nariadení Rady (ES) č. 834/2007 (23), alebo ako sa ustanovuje vo vnútroštátnych právnych predpisoch alebo v uznávaných vnútroštátnych ekologických systémoch.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou, ak je to relevantné.
      71.   Odpudzovače hmyzu a škodcov (najviac 2 body)
      
      Architektonickým návrhom ubytovacieho zariadenia a hygienickými postupmi (napríklad stavaním budov na zvýšených pätkách, aby sa do priestorov nedostali potkany, používaním sietí a pascí na hmyz) sa používanie odpudzovačov hmyzu a hlodavcov v kempingu udržuje na striktnom minime (1 bod).
      Ak sa vôbec použijú odpudzovače hmyzu a hlodavcov, použijú sa iba látky, ktoré sú povolené v ekologickom poľnohospodárstve (ako sa ustanovuje v nariadení (ES) č. 834/2007, alebo látky, ktorým bola udelená environmentálna značka Spoločenstva, prípadne iné národné alebo regionálne environmentálne značky typu I podľa noriem radu ISO (1 bod).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou, ak je to relevantné.
      
         ODPAD
      
      72.   Kompostovanie (najviac 2 body)
      
      V kempingu sa triedi príslušný organický odpad (záhradný odpad 1 bod, kuchynský odpad 1 bod) a zabezpečuje sa jeho kompostovanie v súlade s usmerneniami miestneho orgánu (napr. miestnou samosprávou, podomácky alebo súkromnou agentúrou).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou, ak je to relevantné.
      73.   Nádoby na pitie na jedno použitie (2 body)
      
      V priestoroch vo vlastníctve alebo pod priamym vedením kempingu sa neponúkajú nádoby na pitie na jedno použitie.
      
         Posudzovanie a overovanie: Žiadateľ poskytne vyhlásenie o splnení tohto kritéria a uvedie prípadné výrobky na jedno použitie, ktoré sa používajú, a právne predpisy, ktoré to vyžadujú.
      74.   Likvidácia tuku/oleja (najviac 2 body)
      
      Inštalujú sa zachytávače tuku a tuky/oleje na bežnú tepelnú úpravu a tuky/oleje na fritovanie sa zhromažďujú a vhodným spôsobom likvidujú (1 bod). Hosťom sa ponúkne náležitý spôsob likvidácie tukov/olejov, ktoré použili (1 bod).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      75.   Látky, ktoré vytiekli na parkoviskách (1 bod)
      
      Oleje a iné látky, ktoré vytiekli z vozidiel na parkovisku, sa zbierajú a vhodne likvidujú.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      76.   Použitý textil, nábytok a iné výrobky (najviac 3 body)
      
      Použitý nábytok, textil a iné výrobky, ako sú elektronické zariadenia, sa poskytnú na charitu v súlade s politikou kempingu (2 body) alebo predajú (1 bod) iným združeniam, ktoré zbierajú a opätovne distribuujú takéto tovary.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou od združení.
      
         INÉ SLUŽBY
      
      77.   Regulovanie premávky v kempingu (1 bod)
      
      Premávka (spôsobená hosťami a údržbou/prepravou) vnútri areálu kempingu sa obmedzuje na vymedzené hodiny a plochy.
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou.
      78.   Premávka na zabezpečenie chodu kempingu (1 bod)
      
      V rámci areálu kempingu sa na prepravu a údržbu nepoužívajú vozidlá so spaľovacím motorom.
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium, spolu s príslušnou podpornou dokumentáciou.
      79.   Vozíky pre hostí v kempingu (1 bod)
      
      Hostia majú v areáli bezplatne k dispozícii vozíky alebo iné nemotorizované prostriedky na prepravu batožiny a nákupy.
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium, spolu s príslušnou podpornou dokumentáciou.
      80.   Nespevnené povrchy (1 bod)
      
      Aspoň 90 % plochy kempingu nepokrýva asfalt/cement ani iné spevňovacie hmoty, ktoré by bránili riadnemu odvodňovaniu a prevzdušňovaniu pôdy.
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium, spolu s príslušnou podpornou dokumentáciou.
      81.   Záhradná úprava striech (2 body)
      
      Aspoň 50 % budov kempingu, ktoré majú vhodné strechy (rovné strechy alebo strechy s malým uhlom sklonu) a nevyužívajú sa na iné účely, sú zatrávnené alebo sa na nich pestujú rastliny.
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium, spolu s príslušnou podpornou dokumentáciou.
      82.   Environmentálna osveta a výchova (najviac 3 body)
      
      Kemping je v rámci environmentálnej osvety a výchovy hostí vybavený výveskami o miestnej biodiverzite, opatreniach na ochranu krajiny a prírody (1,5 bodu). Zábava pre hostí zahŕňa aj prvky environmentálnej výchovy (1,5 bodu).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou dokumentáciou.
      83.   Zákaz fajčenia v spoločných priestoroch a v prenajímaných ubytovacích zariadeniach (najviac 1,5 bodu)
      
      Fajčenie nie je povolené vo vnútorných spoločných priestoroch (100 %) a aspoň v 70 % (1 bod) alebo aspoň v 95 % (1,5 bodu) prenajímaných ubytovacích zariadení.
      
         Posudzovanie a overovanie: Žiadateľ uvedie počet a charakter týchto priestorov a uvedie, v ktorých z nich je fajčenie zakázané.
      84.   Bicykle (1,5 bodu)
      
      Hostia majú k dispozícii bicykle (aspoň 3 bicykle na každých 50 kempingových miest a/alebo prenajímaných ubytovacích jednotiek).
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium.
      85.   Služby odvozu (1 bod)
      
      V kempingu sa hosťom, ktorí cestujú verejnou dopravou, ponúka služba odvozu pri príchode ekologickými dopravnými prostriedkami, ako sú elektrické automobily alebo konské povozy.
      
         Posudzovanie a overovanie: Žiadateľ poskytne vysvetlenie, ako kemping spĺňa toto kritérium, a príklad toho, ako sa o ňom informujú hostia.
      86.   Vratné alebo znovu naplniteľné fľaše (najviac 3 body)
      
      V kempingu sa ponúkajú nápoje vo vratných/znovu naplniteľných fľašiach: nealkoholické nápoje (1 bod), pivo (1 bod), vodu (1 bod).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou od dodávateľov fliaš.
      87.   Používanie nabíjateľných výrobkov (najviac 2 body)
      
      V kempingu sa používajú iba nabíjateľné batérie do diaľkových ovládačov televízorov (1 bod) a/alebo renovovateľné náplne do tonerov tlačiarní a kopírok (1 bod).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s príslušnou podpornou dokumentáciou od dodávateľov batérií a/alebo spoločností renovujúcich náplne do tonerov.
      88.   Výrobky z papiera (najviac 3 body)
      
      Aspoň 80 % používaného toaletného papiera/papierových vreckoviek a/alebo kancelárskeho papiera a/alebo hlavičkového papiera má udelenú environmentálnu značku Spoločenstva alebo iné národné alebo regionálne environmentálne značky typu I podľa noriem radu ISO (1 bod za každú z týchto troch kategórií výrobkov z papiera).
      
         Posudzovanie a overovanie: Žiadateľ poskytne údaje a dokumentáciu (vrátane príslušných faktúr) s uvedením použitého množstva týchto výrobkov a počtu tých z nich, ktoré majú environmentálnu značku.
      89.   Trvanlivý tovar (najviac 3 body)
      
      Aspoň 30 % z každej kategórie trvanlivého tovaru (napr. posteľná bielizeň, uteráky, obrusy, osobné počítače, prenosné počítače, televízory, matrace, nábytok, práčky, umývačky riadu, chladničky, vysávače, podlahové krytiny, žiarovky), ktoré sa nachádzajú v kempingu vrátane prenajímaných ubytovacích zariadení, má udelenú environmentálnu značku Spoločenstva alebo iné národné alebo regionálne environmentálne značky typu I podľa noriem radu ISO (1 bod za každú kategóriu z troch kategórií trvanlivého tovaru).
      
         Posudzovanie a overovanie: Žiadateľ poskytne údaje a dokumentáciu s uvedením množstva týchto výrokov v jeho vlastníctve a počtu tých z nich, ktoré majú environmentálnu značku.
      90.   Miestne potravinové výrobky (najviac 3 body)
      
      Pri každom jedle vrátane raňajok sa ponúkajú aspoň dva potravinové výrobky z miestnych zdrojov a dopestované v sezóne (čerstvé ovocie a zelenina) (1,5 bodu).
      V prípade potreby sa konzumovanie miestnych ohrozených druhov, napríklad zvláštnych druhov rýb a kôrovcov, „mäsa z buša“ a kreviet z mangrovových lesov, ohrozujúce ich rozvíjanie zakazuje v stravovacích zariadeniach (1,5 bodu) a v ich predaj v obchodoch (1,5 bodu).
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou.
      91.   Ekologické potraviny (najviac 3 body)
      
      Hlavné prísady aspoň dvoch jedál (1 bod) alebo celej ponuky vrátane raňajok (2 body) a aspoň 4 výrobky predávané v obchode (1 bod) boli vyrobené metódami ekologického poľnohospodárstva, ako sa ustanovuje v nariadení (ES) č. 834/2007, alebo vyrobené podľa environmentálnej značky typu I podľa noriem radu ISO.
      
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou.
      92.   Kvalita vzduchu vo vnútorných priestoroch (najviac 4 body)
      
      V kempingu sa optimálna kvalita vzduchu vo vnútorných priestoroch zabezpečuje prostredníctvom jedného alebo obidvoch z týchto opatrení:
      
                  —
               
               
                  izby, prenajímané ubytovacie zariadenia a spoločné priestory zodpovedajú požiadavkám ustanoveným v bode 3 prílohy I k smernici Rady 89/106/EHS (24) a obsahujú iba maliarske, dekoratívne, nábytkárske a iné materiály certifikované environmentálnou značkou Spoločenstva alebo inou rovnocennou environmentálnou značkou typu I podľa noriem radu ISO pre produkty s nízkymi emisiami (2 body),
               
            
                  —
               
               
                  izby, prenajímané ubytovacie zariadenia a spoločné priestory sú bez vôní, plachty, uteráky a textílie sa perú čistiacimi prostriedkami bez vône (1 bod) a čistenie sa vykonáva prostriedkami bez vône (1 bod).
               
            
         Posudzovanie a overovanie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou. Pokiaľ ide o požiadavku týkajúcu sa neprítomnosti vône, zoznam zložiek/prísad pre pranie a čistenie bez vône sa považuje za dostatočný.
      
         CELKOVÝ SYSTÉM RIADENIA
      
      93.   Registrácia EMAS (3 body), certifikácia ISO (2 body) kempingu
      
      Kemping je registrovaný podľa schémy Spoločenstva pre environmentálne manažérstvo a audit (EMAS) (3 body) alebo má certifikát podľa normy ISO 14001 (2 body).
      
         Posudzovanie a overovanie: Žiadateľ poskytne príslušný dôkaz o registrácii EMAS alebo certifikácii podľa ISO 14001.
      94.   Registrácia EMAS (1,5 bodu) alebo certifikácia dodávateľov podľa ISO (1 bod)
      
      Aspoň jeden z hlavných dodávateľov alebo poskytovateľov služieb kempingu je registrovaný v EMAS (1,5 bodu) alebo má certifikát podľa ISO 14001 (1 bod).
      
         Posudzovanie a overovanie: Žiadateľ poskytne príslušný dôkaz o registrácii EMAS alebo certifikácii podľa ISO 14001 v prípade aspoň jedného zo svojich hlavných dodávateľov.
      95.   Dodržanie povinných kritérií subdodávateľmi (najviac 4 body)
      
      V prípade, že doplnkové stravovacie služby alebo činnosti zamerané na voľný čas/fitnes zabezpečujú subdodávatelia, tieto služby spĺňajú všetky povinné kritériá uvedené v tejto prílohe, ktoré sa uplatňujú na tieto osobitné služby (2 body za každú službu v oblasti stravovania a podávania nápojov a/alebo zariadenia pre voľný čas, ktoré sa poskytujú v kempingu).
      
         Posudzovanie a overovanie: Žiadateľ poskytne náležitú dokumentáciu o zmluvných dohodách so subdodávateľmi, pokiaľ ide o ich dodržanie povinných kritérií.
      96.   Elektromery a vodomery (najviac 2 body)
      
      Kemping má nainštalované doplňujúce elektromery a vodomery tak, aby sa umožnil zber údajov o spotrebe rôznych činností a/alebo prístrojov, ako sú izby, služby práčovne a kuchyne a/alebo konkrétne prístroje ako chladničky, práčky atď. (1 bod). Každé kempingové miesto má vlastný elektromer a vodomer (1 bod).
      
         Posudzovanie a overovanie: Žiadateľ poskytne podrobné vysvetlenie, ako kemping spĺňa toto kritérium, spolu s analýzou zozbieraných údajov (ak sú už dostupné).
      97.   Ďalšie environmentálne opatrenia (maximálne 3 body)
      
      Buď:
      
                  a)
               
               
                  ďalšie environmentálne opatrenia (najviac 1,5 bodu za každé opatrenie, spolu maximálne 3 body): Vedenie kempingu prijme k opatreniam ustanoveným prostredníctvom kritérií v tomto oddiele alebo oddiele A opatrenia navyše, aby tak zlepšilo výsledky kempingu v oblasti životného prostredia. Príslušný orgán posudzujúci žiadosť pridelí týmto opatreniam počet bodov, ktorý nepresiahne 1,5 bodu na opatrenie.
                  
                     Posudzovanie a overovanie: Žiadateľ poskytne vyhlásenie o splnení tohto kritéria spolu s úplným opisom každého ďalšieho opatrenia, ktoré chce mať zohľadnené;
                  alebo:
               
            
                  b)
               
               
                  udelenie environmentálnej značky (3 body): kempingu sa udelí jedna z národných alebo regionálnych environmentálnych značiek typu I podľa noriem radu ISO.
                  
                     Posudzovanie a overovanie: Žiadateľ poskytne náležitý dôkaz o tom, že mu bola udelená environmentálna značka.
               
            
         (1)  Ú. v. ES L 283, 27.10.2001, s. 33.
      
         (2)  Ú. v. EÚ L 52, 21.2.2004, s. 50.
      
         (3)  Ú. v. ES L 167, 22.6.1992, s. 17.
      
         (4)  Z článku 3 smernice č. 92/42/EHS sú vyňaté tieto kotly: Teplovodné kotly, ktoré sa môžu vykurovať rôznymi palivami vrátane tuhého paliva; zariadenia na okamžitú prípravu teplej vody; kotly určené na vykurovanie palivami, ktorých vlastnosti sa značne líšia od vlastností kvapalných a plynných palív bežne predávaných na trhu (plyn z priemyselného odpadu, bioplyn atď.); variče a prístroje určené hlavne na vykurovanie priestorov, v ktorých sú nainštalované, a doplnkovo aj na dodávku teplej vody pre ústredné kúrenie a teplej úžitkovej vody.
      
         (5)  Ú. v. ES L 86, 3.4.2002, s. 26.
      
         (6)  Ú. v. ES L 1, 4.1.2003, s. 65.
      
         (7)  Ú. v. ES L 40, 11.2.1989, s. 12.
      
         (8)  Ú. v. ES L 71, 10.3.1998, s. 1.
      
         (9)  Ú. v. EÚ L 372, 27.12.2006, s. 19.
      
         (10)  Ú. v. ES L 226, 6.9.2000, s. 3.
      
         (11)  Ú. v. EÚ L 37, 13.2.2003, s. 24.
      
         (12)  Ú. v. EÚ L 37, 13.2.2003, s. 19.
      
         (13)  Ú. v. ES L 114, 24.4.2001, s. 1.
      
         (14)  Ú. v. EÚ L 161, 14.6.2006, s. 1.
      
         (15)  Ú. v. EÚ L 32, 6.2.2007, s. 183.
      
         (16)  Ú. v. ES L 45, 17.2.1994, s. 1.
      
         (17)  Ú. v. ES L 128, 15.5.2002, s. 45.
      
         (18)  Ú. v. ES L 118, 7.5.1997, s. 1.
      
         (19)  Ú. v. ES L 136, 21.6.1995, s. 1.
      
         (20)  Ú. v. EÚ L 39, 13.2.2008, s. 1.
      
         (21)  Ú. v. EÚ L 67, 12.3.2003, s. 22.
      
         (22)  Ú. v. ES L 136, 21.6.1995, s. 28.
      
         (23)  Ú. v. EÚ L 189, 20.7.2007, s. 1.
      
         (24)  Ú. v. ES L 40, 11.2.1989, s. 12.